MESTSKÁ ČASŤ BRATISLAVA-NOVÉ  MESTO
-----------------------------------------------------------------

Materiál na rokovanie
Miestnej rady
3.2.2015

NÁVRH
Dodatku č. 3
ROKOVACIEHO PORIADKU
Miestneho zastupiteľstva  mestskej časti Bratislava-Nové Mesto
------------------------------------------------------------------------------------

Predkladá :						Materiál obsahuje :
--------------------------					--------------------------
Mgr. Rudolf Kusý					1. Návrh uznesenia
starosta	 					2. Dôvodovú správu
							3. Návrh Dodatku č.3 RP MZ MČ B-NM
							4. Úplné znenie RP

Spracovateľ:						
---------------------
Júlia Červenková					
ved. odd. organizačného				
a evidencie obyvateľov                                               

Na rokovanie prizvať :				Stanovisko právnej skupiny :
---------------------------				-----------------------------------
      -							- súhlasné

február 2015

NÁVRH  UZNESENIA

Miestna   rada
o d p o r ú č a
miestnemu zastupiteľstvu
s c h v á l i ť 

Dodatok č. 3 Rokovacieho poriadku Miestneho zastupiteľstva mestskej časti Bratislava-Nové Mesto

- bez pripomienok

- s pripomienkami

2. Dôvodová správa

V súlade so zák. SNR č. 377/1990 Zb. o hlavnom meste SR Bratislave v znení neskorších predpisov, zák. SNR č. 369/1990 Zb. o obecnom zriadení v znení neskorších predpisov, Štatútom hl. mesta SR Bratislavy v znení neskorších dodatkov a Štatútom mestskej časti Bratislava-Nové Mesto predkladáme Návrh Dodatku č. 3 Rokovacieho poriadku Miestneho zastupiteľstva mestskej časti Bratislava-Nové Mesto. 

Návrh

MESTSKÁ ČASŤ BRATISLAVA-NOVÉ MESTO
ul. Junácka č. 1, 832 91 Bratislava 3
---------------------------------------------------------------

DODATOK č. 3
ROKOVACIEHO PORIADKU
Miestneho zastupiteľstva
 mestskej časti Bratislava-Nové Město

	Miestne zastupiteľstvo mestskej časti Bratislava-Nové Mesto v súlade so zák. SNR č.  369/1990 Zb. o obecnom zriadení v znení neskorších predpisov, čl. 30 ods. 5 Štatútom hl. mesta SR Bratislava v znení neskorších dodatkov a čl. 10 Štatútu mestskej časti Bratislava-Nové Mesto 

s c h v á l i l o

na svojom zasadnutí dňa ….. uznesením č. ….. Dodatok č. 3 Rokovacieho poriadku Miestneho zastupiteľstva mestskej časti Bratislava-Nové Mesto.

Čl. 1

Dopĺňa sa nový článok 5a, ktorý vrátane nadpisu znie:

„Článok 5a – Konflikt záujmov

/1/ Pri výkone svojej funkcie rozhoduje volený poslanec vždy so zreteľom na verejný záujem. Získané informácie nevyužíva na získanie priameho či nepriameho osobného prospechu  alebo pre prospech iných jemu blízkých osôb, ani ich nezneužíva. Osobný záujem zahŕňa akúkoľvek výhodu pre jeho rodinu, jemu blízke osoby alebo fyzické a právnické osoby, s ktorým má obchodné alebo politické vzťahy.

/2/ Ak má volený predstaviteľ priamy alebo nepriamy  osobný záujem vo veciach, ktoré sú predmetom rokovanie miestneho zastupiteľstva,  oznámi túto skutočnosť na rokovaní MZ, resp. Komisii na ochranu verejného záujmu pri výkone funkcií verejných funkcionárov MZ. Volený predstaviteľ sa zaväzuje spraviť všetko pre elimináciu konfliktu záujmov najmä pri nakladaní s majetkom MČ a hospodárení s verejnými finančnými prostriedkami.“

Čl. 2

1. Dodatok č. 3 Rokovacieho poriadku miestneho zastupiteľstva bol schválený Miestnym zastupiteľstvom mestskej časti Bratislava-Nové Mesto dňa ….. uznesením …...

2. Dodatok č. 3 Rokovacieho poriadku miestneho zastupiteľstva  nadobúda účinnosť dňom schválenia.

3. Starosta mestskej časti sa splnomocňuje vydať úplné znenie Rokovacieho poriadku miestneho zastupiteľstva  mestskej časti Bratislava-Nové Mesto v úplnom znení.

								Mgr. Rudolf Kusý
								          starosta
Bratislava …….

úplné znenie – návrh

MESTSKÁ ČASŤ BRATISLAVA - NOVÉ MESTO
---------------------------------------------------------------

STAROSTA
mestskej časti Bratislava-Nové Mesto

v y h l a s u j e
ÚPLNÉ  ZNENIE
					
ROKOVACIEHO PORIADOKU
Miestneho zastupiteľstva mestskej časti Bratislava - Nové Mesto

v znení Dodatku č. 1, schváleného Miestnym zastupiteľstvom mestskej časti Bratislava-Nové Mesto dňa 16.06.2011 uznesením č. 5/11, Dodatku č. 2, schváleného Miestnym zastupiteľstvom mestskej časti Bratislava-Nové Mesto dňa 12.02.2013 uznesením č. 15/08 a Dodatku č. 3, schváleného Miestnym zastupiteľstvom mestskej časti Bratislava-Nové Mesto dňa  …… uznesením č. …..

Miestne zastupiteľstvo mestskej časti Bratislava - Nové Mesto v súlade so zákonom SNR  č. 377/1990 Zb. o hlavnom meste Slovenskej republiky Bratislave v znení neskorších predpisov, zákonom SNR č. 369/1990 Zb. o obecnom zriadení v znení neskorších predpisov, čl. 18 ods. 6 Štatútu hlavného mesta Slovenskej republiky Bratislavy v znení neskorších dodatkov a čl. 7 ods. 2 Štatútu mestskej časti Bratislava - Nové Mesto schválilo na svojom zasadnutí dňa …… tento Rokovací poriadok Miestneho zastupiteľstva mestskej časti Bratislava - Nové Mesto.

Čl. 1
Úvodné ustanovenia

/1/ Rokovací poriadok Miestneho zastupiteľstva mestskej časti Bratislava - Nové Mesto (ďalej len "miestne zastupiteľstvo") upravuje prípravu a obsah rokovania, prípravu materiálov, spôsob rokovania, uznášania sa a prijímania všeobecne záväzných nariadení mestskej časti Bratislava - Nové Mesto (ďalej len "nariadenie") a uznesení, spôsob kontroly plnenia uznesení a zabezpečovania úloh týkajúcich sa samosprávy mestskej časti Bratislava - Nové Mesto (ďalej len "MČ"). 

/2/ O otázkach, ktoré neupravuje tento rokovací poriadok, ako aj o ďalších zásadách rokovania a o svojich vnútorných veciach, rozhoduje miestne zastupiteľstvo podľa zákona SNR č. 377/1990 Zb. o hlavnom meste SR Bratislave v znení neskorších predpisov (ďalej len "zákon o hl. meste"), zákona SNR č. 369/1990 Zb. o obecnom zriadení v znení neskorších predpisov ( ďalej len "zákon o obecnom zriadení"), podľa Štatútu hl. mesta Slovenskej republiky Bratislavy v znení neskorších Dodatkov (ďalej len "Štatút") a Štatútu mestskej časti Bratislava - Nové Mesto (ďalej len "štatút MČ"), prípadne formou hlasovania na zasadnutí miestneho zastupiteľstva.

Čl. 2
Príprava zasadnutia miestneho zastupiteľstva

/1/ Prípravu zasadnutia miestneho zastupiteľstva prerokúva Miestna rada MČ Bratislava-Nové Mesto
(ďalej len "miestna rada"). Prípravu obsahovej náplne rokovania koordinuje tajomník miestnej rady a zástupcovia starostu. Organizačnú prípravu rokovania riadi prednosta Miestneho úradu Bratislava - Nové Mesto (ďalej len "prednosta"). Na príprave zasadnutia miestneho zastupiteľstva sa môžu podieľať i komisie miestneho zastupiteľstva, jednotliví poslanci ako aj organizácie zriadené miestnym zastupiteľstvom.

/2/ Prípravu zasadnutia organizuje tajomník miestnej rady a zástupcovia starostu,  prednosta a odsúhlasuje starosta MČ Bratislava - Nové Mesto (ďalej len "starosta"). Podľa časového harmonogramu zasadnutí, v čase predchádzajúcom dvom riadnym zasadnutiam miestneho zastupiteľstva, určia:
a/ miesto, čas a program zasadnutia,
b/ spôsob prípravy materiálov, predkladateľov a zodpovednosť za ich vypracovanie. V prípade potreby určia, aké ďalšie materiály majú byť súčasťou predkladaných materiálov a kto má byť na rokovanie prizvaný,
c/ ktoré materiály sa predložia na zaujatie stanoviska do príslušných komisií miestneho zastupiteľstva a právnej skupiny.

/3/ Materiály na rokovanie miestneho zastupiteľstva predkladajú starosta, tajomník miestnej rady, zástupcovia starostu, predsedovia komisií miestneho zastupiteľstva, poslanci, prednosta, miestny kontrolór, riaditelia organizácií zriadených miestnym zastupiteľstvom, prípadne ďalšie subjekty o ktorých rozhodne starosta.

/4/ Materiály určené na rokovanie miestneho zastupiteľstva sa vypracúvajú vecne a časovo tak, aby umožnili prijať účinné uznesenie. Za ich odborné vypracovanie zodpovedajú predkladatelia a spracovatelia určení starostom a prednostom.

Predkladaný materiál pozostáva zo súčastí uvedených v obsahu na titulnej strane materiálu podľa priloženého vzoru č. 1:
a/ názov materiálu, kto materiál spracoval a kto ho predkladá,
b/ návrh na uznesenie na samostatnom liste,
c/ dôvodová správa na samostatnom liste,
d/ text materiálu,
e/ určenie koho je potrebné k prerokovaniu materiálu prizvať,
f/ stanovisko právnej skupiny u určených materiálov.

Právna skupina zložená z právnikov miestneho úradu z hľadiska právnej a formálnej stránky posúdi určené materiály predkladané do miestneho zastupiteľstva, ktoré určí prednosta. Na materiály vždy vyznačí svoje stanovisko z troch alternatív (súhlasné, nesúhlasné, nie je potreba právneho posúdenia). Ak je stanovisko nesúhlasné (nedosiahne sa zhoda v jeho dopracovaní), právna skupina ho priloží na osobitnom liste k expedovanému rokovaciemu materiálu.

/5/ Predkladateľ materiálu zodpovedá, že jeho obsah vrátane návrhu na uznesenie a znenie nariadenia je v súlade s Ústavou SR, zákonmi, ďalšími všeobecne záväznými právnymi predpismi a uzneseniami orgánov MČ.

/6/ Materiál, ktorý nebol spracovaný a predložený podľa ods. 4 nemôže byť predmetom rokovania. V naliehavých prípadoch môže byť takýto materiál na rokovanie predložený, ak to odporučí starosta a miestne zastupiteľstvo s tým vysloví súhlas hlasovaním. Ak sa na miestne zastupiteľstvo materiál predkladá len ústne, musí byť návrh na uznesenie k materiálu predložený písomne.

/7/ Komisie ako poradné, iniciatívne a kontrolné orgány sa podieľajú na príprave materiálu v súlade s kompetenciami a hlavným zameraním ich činnosti, ktoré im vymedzilo miestne zastupiteľstvo v štatúte MČ a Rokovacom poriadku komisií miestneho zastupiteľstva. V rámci iniciatívnej funkcie vypracovávajú na svojich osobitných rokovaniach v spolupráci s odbornými útvarmi miestneho úradu konštrukciu a obsah materiálov, ktoré budú predmetom rokovania miestneho zastupiteľstva. Ich stanoviská sa zohľadnia v predkladanom materiáli, alebo sa prikladajú k materiálom, alebo ich predseda, resp. člen komisie prednesie na zasadnutí miestnej rady alebo miestneho zastupiteľstva ústne.

/8/ Predkladateľ, prípadne spracovateľ materiálu v priebehu spracovania i v záverečnej fáze prerokúva ho s prednostom, príslušnými oddeleniami miestneho úradu a organizáciami zriadenými miestnym zastupiteľstvom, so zástupcom starostu alebo priamo so starostom.

/9/ Materiály určené na rokovanie miestneho zastupiteľstva predkladá spracovateľ  v konečnom znení v jednom vyhotovení na oddelenie organizačné a evidenciu obyvateľov  najneskoršie 12 dní pred zasadnutím miestneho zastupiteľstva. Oddelenie organizačné a evidencie obyvateľov sústredené materiály predloží spolu s návrhom pozvánky a programu na odsúhlasenie starostovi. Po odsúhlasení pozvánky a programu zasadnutia starostom, predloží spracovateľ spracované materiály v potrebnom počte na oddelenie organizačné a evidencie obyvateľov, najneskoršie 10 dní pred zasadnutím miestneho zastupiteľstva.

Čl. 3
Zvolávanie zasadnutí miestneho zastupiteľstva

/1/ Miestne zastupiteľstvo zasadá podľa potreby, najmenej však raz za dva mesiace. Ak požiada o zvolanie zasadnutia miestneho zastupiteľstva aspoň tretina poslancov, starosta zvolá zasadnutie obecného zastupiteľstva tak, aby sa uskutočnilo do 15 dní od doručenia žiadosti na jeho konanie. Ustanovujúce zasadnutie miestneho zastupiteľstva zvolá starosta zvolený v predchádzajúcom volebnom období tak, aby sa uskutočnilo do 30 dní od vykonania volieb. Miestne zastupiteľstvo zasadá v obci, v ktorej bolo zvolené.

/2/ Ak starosta nezvolá zasadnutie miestneho zastupiteľstva podľa odseku 1 prvej vety, zvolá ho zástupca starostu alebo iný poslanec poverený miestnym zastupiteľstvom. Ak starosta nie je prítomný alebo odmietne viesť takto zvolané zasadnutie miestneho zastupiteľstva, vedie ho ten, kto zvolal miestne zastupiteľstvo.

/3/ Ak starosta nezvolá zasadnutie miestneho zastupiteľstva podľa odseku 1 druhej vety, zasadnutie miestneho zastupiteľstva sa uskutoční 15. pracovný deň od doručenia žiadosti na jeho konanie. Ak starosta nezvolá zasadnutie miestneho zastupiteľstva podľa odseku 1 tretej vety, zasadnutie miestneho zastupiteľstva sa uskutoční 30. pracovný deň od vykonania volieb. Ak starosta nie je prítomný alebo odmietne viesť takto zvolané zasadnutie miestneho zastupiteľstva, vedie ho zástupca starostu; ak nie je prítomný alebo odmietne viesť zasadnutie miestneho zastupiteľstva, vedie ho iný poslanec poverený miestnym zastupiteľstvom.

/4/Návrh programu zasadnutia miestneho zastupiteľstva sa zverejňuje na úradnej tabuli mestskej časti aspoň tri dni pred zasadnutím miestneho zastupiteľstva a na webovej stránke mestskej časti.

/5/ Miestne zastupiteľstvo schvaľuje návrh programu zasadnutia a jeho zmenu na začiatku zasadnutia. Ak starosta odmietne dať hlasovať o návrhu programu zasadnutia miestneho zastupiteľstva alebo o jeho zmene, stráca právo viesť zasadnutie miestneho zastupiteľstva, ktoré ďalej vedie zástupca starostu. Ak zástupca starostu nie je prítomný alebo odmietne viesť zasadnutie miestneho zastupiteľstva, vedie ho iný poslanec poverený miestnym zastupiteľstvom.

/6/ Ak na zasadnutí miestneho zastupiteľstva požiada v súvislosti s prerokúvaným bodom programu o slovo poslanec, slovo sa mu udelí. Ak starosta neudelí slovo poslancovi, stráca právo viesť zasadnutie miestneho zastupiteľstva, ktoré ďalej vedie zástupca starostu. Ak zástupca starostu nie je prítomný alebo odmietne viesť zasadnutie miestneho zastupiteľstva, vedie ho iný poslanec poverený miestnym zastupiteľstvom.“.

/7/ Pozvánky na zasadnutie miestneho zastupiteľstva. 

7.1 Pozvánku s programom rokovania obdržia najneskôr 8 dní pred zasadnutím:
- so všetkými materiálmi:
a/ starosta
b/ zástupcovia starostu,
c/ tajomník miestnej rady,
d/ poslanci miestneho zastupiteľstva,
e/ miestny kontrolór,
f/ prednosta,
g/ riaditelia organizácií zriadených miestnym zastupiteľstvom
h/ hovorca starostu
i/ právnik oddelenia miestneho úradu,
j/ okresný prokurátor.

- bez materiálov:
a/  veliteľ Okrskovej stanice mestskej polície Bratislava-Nové Mesto,
b/  riaditeľ OR PZ SR Bratislava III,
c/  poslanci mestského zastupiteľstva hl. mesta SR Bratislavy a poslanci NR SR a poslanci Európskeho parlamentu s trvalým pobytom v MČ,
d/  prizvaní hostia podľa povahy veci.

7.2 Materiály s programom obdržia najneskôr 8 dní pred zasadnutím všetci vedúci oddelení miestneho úradu prostredníctvom vnútornej informačnej siete..

7.3. Poslancom miestneho zastupiteľstva sa materiály doručujú nahrané na CD nosičoch prostredníctvom osobitných schránok, zriadených vo vstupnom vestibule budovy miestneho úradu, ktoré si prevezmú v určených termínoch a elektronickou poštou formou oznámenia linky.

/8/ Navrhovaný program rokovania (termín, miesto a materiály) sa oznamuje na úradných tabuliach a web stránke obvyklým spôsobom najmenej tri dni pred zasadnutím miestneho zastupiteľstva. Ak začaté rokovanie miestneho zastupiteľstva pokračuje v ďalšom termíne, oznamuje sa to obvyklým spôsobom.

/9/ Program rokovania miestneho zastupiteľstva vychádza z potrieb MČ, prijatých uznesení a iniciatívnych návrhov orgánov a organizácií MČ, orgánov miestneho zastupiteľstva, jednotlivých poslancov, plánu kontrolnej činnosti miestneho kontrolóra a podobne.

Čl. 4
Rokovanie miestneho zastupiteľstva

/1/ Miestne zastupiteľstvo rokuje vždy v zbore. Rokovanie je zásadne verejné. Rokovanie vedie starosta a počas jeho neprítomnosti zástupca starostu, ktorého starosta vedením poverí, alebo poslanec poverený miestnym zastupiteľstvom v súlade s čl. 3 ods. 3 a. 6, čl. 4 ods. 7 (ďalej len "predsedajúci").

/2/ Zasadnutia miestneho zastupiteľstva sa zúčastňujú všetci uvedení v článku 3 ods. 7.1, ktorí dostávajú všetky materiály. Zasadnutia sa môžu zúčastniť i ostatní uvedení v ods. 7.1, ktorí materiály nedostávajú. Vedúci oddelení sa zúčastňujú vtedy, ak sú na rokovanie pozvaní. V rokovacej sále na zasadnutí miestneho zastupiteľstva poslanci a hostia zaujmú miesta podľa zasadacieho poriadku schváleného starostom a po dohode s poslaneckými klubmi.

/3/ Vyhlásiť rokovanie miestneho zastupiteľstva za neverejné možno iba vtedy, ak sa prerokúvajú materiály, ktoré obsahujú informácie alebo veci chránené podľa osobitných zákonov. O neverejnosti celého rokovania alebo jeho časti rozhoduje miestne zastupiteľstvo hlasovaním na návrh predsedajúceho.

/4/ Predsedajúci otvorí rokovanie v určenú hodinu, najneskôr však v čase, keď je podľa prezencie prítomná potrebná nadpolovičná väčšina všetkých poslancov. Neúčasť na rokovaní ospravedlňujú poslanci písomnou formou starostovi vopred a ak to nie je možné, tak najneskoršie 3 dní po rokovaní miestneho zastupiteľstva.

/5/ V prípade, ak sa nezíde dostatočný počet poslancov do jednej hodiny po čase určenom na začiatok rokovania miestneho zastupiteľstva, alebo ak klesne počet poslancov počas rokovania pod 
nadpolovičnú väčšinu zvolených poslancov, predsedajúci rokovanie ukončí a starosta zvolá do 14 dní zasadnutie na prerokovanie celého prípadne zostávajúceho programu.

/6/ V úvode rokovania oznámi predseda mandátovej komisie počet prítomných poslancov. Predsedajúci oznámi ospravedlnených a neospravedlnených poslancov a predloží na schválenie návrh programu rokovania, návrh na voľbu členov návrhovej a mandátovej komisie a overovateľov uznesení a záznamu z rokovania na základe návrhu predsedov poslaneckých klubov. Určí dvoch skrutátorov hlasovania zo zamestnancov miestneho úradu. Poradcami návrhovej komisie sú zamestnanci odborného aparátu miestneho úradu (zamestnanec v oddelení organizačnom a evidencie obyvateľov a právnik miestneho úradu).

/7/ Miestne zastupiteľstvo schvaľuje návrh programu zasadnutia a jeho zmenu na začiatku zasadnutia. Ak starosta odmietne dať hlasovať o návrhu programu zasadnutia miestneho zastupiteľstva alebo o jeho zmene, stráca právo viesť zasadnutie miestneho zastupiteľstva, ktoré ďalej vedie zástupca starostu. Ak zástupca starostu nie je prítomný alebo odmietne viesť zasadnutie miestneho zastupiteľstva, vedie ho iný poslanec poverený miestnym zastupiteľstvom.

/8/ Predsedajúci udeľuje k jednotlivým bodom programu slovo predkladateľovi alebo spracovateľovi   materiálu.  Ak   bol  materiál   predložený   písomne,  v   úvodnom  slove  sa predkladateľ obmedzí len na stručnú charakteristiku materiálu a nutné doplňujúce informácie. Ak si to potreba vyžaduje, predsedajúci požiada o stanovisko prednostu, miestneho kontrolóra, prípadne príslušnú komisiu miestneho zastupiteľstva, alebo iného kompetentného a na zasadnutí prítomného účastníka rokovania. Správy, návrhy a ostatné materiály, ktoré sú zaradené do programu rokovania uvedie spravidla predkladateľ alebo spracovateľ vo svojom cca 5 minútovom vystúpení.

/9/ Do diskusie sa k jednotlivým rokovacím bodom hlásia poslanci a ostatní účastníci zasadania písomne, alebo zdvihnutím ruky alebo použitím elektronického hlasovacie zariadenia. Predsedajúci udeľuje slovo najprv poslancom  v poradí v akom sa do diskusie prihlásili a po nich ostatným účastníkom rokovania. O tom, komu  sa  z  ostatných účastníkov slovo udelí, respektíve neudelí, okrem poslanca NR SR, poslanca Európskeho parlamentu, zástupcu vlády SR, predstaviteľa štátneho úradu, predsedu alebo poslanca samosprávneho kraja alebo miestneho kontrolóra, primátor hl. mesta SR Bratislavy, alebo jeho námestník, poslanec Mestského zastupiteľstva hl. mesta SR Bratislavy, predsedajúci mu slovo udelí. Ak o slovo požiada zamestnanec organizácie zriadenej miestnym zastupiteľstvom alebo zamestnanec MČ zaradený na miestnom úrade, o jeho vystúpení v diskusii rozhodne predsedajúci.

/10/ Ak na zasadnutí miestneho zastupiteľstva požiada v súvislosti s prerokovaným bodom programu o slovo poslanec, slovo sa mu udelí. Ak starosta neudelí slovo poslancovi, stráca právo viesť zasadnutie obecného zastupiteľstva, ktoré ďalej vedie zástupca starostu. Ak zástupca starostu nie je prítomný alebo odmietne viesť zasadnutie obecného zastupiteľstva, vedie ho iný poslanec poverený obecným zastupiteľstvom.

/11/  Účastníci sa môžu o slovo prihlásiť do diskusie pred začatím rokovania, alebo počas rokovania, až do doby, kým poslanci nerozhodli o ukončení diskusie. 
Obyvateľ sa môže prihlásiť do diskusie len k prerokovávanému bodu. K ľubovoľnej problematike sa môže prihlásiť v bode „Rôzne“ .

Vystúpenie v diskusii je limitované na 5 minút.  Miestne zastupiteľstvo v prípade potreby môže dĺžky vystúpení  predĺžiť. K jednému bodu rokovania môže diskutujúci vystúpiť len dvakrát

/12/ Účastníci rokovania nesmú rušiť predsedajúceho ani iného účastníka rokovania pri prejave. V prípade, ak účastník rokovania nehovorí k veci, môže mu predsedajúci po upozornení odňať slovo s tým, že o odňatí slova dá hlasovať. Predsedajúci udelí slovo mimo poradia tým účastníkom, ktorí požiadajú o prednesenie faktickej poznámky. Rozsah faktickej poznámky nemôže presiahnuť 1 minútu.

/13/ Ak poslanec v diskusii predloží pozmeňujúci návrh k zneniu predloženého materiálu alebo nariadenia, predsedajúci dá o tomto návrhu hlasovať. Ak  je  viac návrhov, týkajúcich sa tej istej veci
hlasuje sa o nich v poradí, v akom boli prednesené. Predkladateľ môže materiál stiahnuť z rokovania do doby kým zastupiteľstvo neprikročilo k hlasovaniu o návrhu uznesenia k predloženému materiálu. Po hlasovaní je diskusia ukončená.

/14/ Ak bol výkon uznesenia miestneho zastupiteľstva pozastavený starostom, môže miestne zastupiteľstvo toto uznesenie trojpätinovou väčšinou hlasov všetkých poslancov potvrdiť do dvoch mesiacov od jeho schválenia. Ak tak neurobí, uznesenie stráca platnosť.

/15/ Na zasadnutí je dovolená účasť, ak nejde o zasadnutie neverejné, zástupcov tlače a ostatných masovokomunikačných prostriedkov,  ako aj ostatných fyzických osôb. Všetci prítomní majú právo si vyžiadať od pracovníka oddelenia organizačného a evidencie obyvateľov rokovacie materiály, robiť si z nich výpisky a fotografie. Zástupcom masovokomunikačných prostriedkov môže byť pre ich potrebu poskytnutý príslušný rokovací materiál aj mimo zasadnutia miestneho zastupiteľstva. Činnosť prítomných však nesmie rušiť priebeh zasadnutia.

/16/ Návrh na ukončenie diskusie môže podať každý poslanec miestneho zastupiteľstva. O tomto návrhu sa hlasuje ihneď bez diskusie.

/17/ V prípade, ak sa neprerokujú všetky body schváleného programu, môže miestne zastupiteľstvo rozhodnúť, že sa v rokovaní bude pokračovať v ďalšom termíne, pričom sa toto zasadnutie bude považovať za súčasť pôvodného zasadnutia.

/18/ Poslanecké kluby,
a/ Poslanci sa môžu združovať v poslaneckých kluboch, a to podľa príslušnosti k politickým stranám, politickým hnutiam alebo ku koalíciám. Ak dôjde počas volebného obdobia k rozdeleniu volebných koalícií alebo k zlúčeniu politických strán alebo hnutí, rozdelia sa alebo zlúčia aj ich poslanecké kluby, ak spĺňajú podmienky podľa tohto rokovacieho poriadku.
b/ Poslanci sa môžu združovať aj do klubov nezávislých poslancov, alebo vytvoriť spoločný klub poslancov viacerých politických strán alebo hnutí
c/ Poslanec môže byť členom len jedného poslaneckého klubu.
d/ Na utvorenie poslaneckého klubu treba najmenej štyroch poslancov. O utvorení posla- neckého klubu sa vyhotoví zápisnica, ktorú podpíšu všetci ustanovujúci členovia poslaneckého klubu.
e/ Predseda poslaneckého klubu písomne oznámi starostovi utvorenie poslaneckého klubu, jeho názov, meno a priezvisko predsedu a podpredsedu poslaneckého klubu a mená a priezviská poslancov, ktorí sú jeho členmi.
f/ V mene poslaneckého klubu koná jeho predseda, podpredseda, alebo poverený člen poslaneckého klubu.
g/ Poslanecké kluby majú právo bezodplatne používať na svoju činnosť miestnosti v priestoroch miestneho  úradu  a  organizácií  zriadených  miestnym zastupiteľstvom. Prednosta miestneho 
úradu a riaditelia organizácií zriadených miestnym zastupiteľstvom vytvoria podľa svojich možností podmienky na činnosť poslaneckých klubov.

/19/ Prestávku v rokovaní miestneho zastupiteľstva vyhlasuje predsedajúci. Predsedajúci vyhlási prestávku aj vtedy, ak o to požiadajú minimálne dva poslanecké kluby.

Čl. 5
Príprava uznesení miestneho zastupiteľstva
a všeobecne záväzných nariadení mestskej časti

/1/ Návrhy uznesení miestneho zastupiteľstva sa pripravujú súčasne s materiálmi predkladanými miestnemu zastupiteľstvu. Za ich včasnú prípravu zodpovedá predkladateľ a spracovateľ materiálu.

/2/ Uznesenia miestneho zastupiteľstva sa formulujú výstižne a jednoznačne s určením nositeľov úloh a termínom ich splnenia.

/3/ Uznesením miestneho zastupiteľstva sa povinnosti spravidla ukladajú zástupcovi starostu, tajomníkovi miestnej rady, miestnej rade, komisiám miestneho zastupiteľstva, poslancom, prednostovi, miestnemu kontrolórovi a riaditeľom organizácií zriadených miestnym zastupiteľstvom. Miestne zastupiteľstvo môže starostovi odporučiť zabezpečenie určitej úlohy, alebo ho o to požiadať.

/4/ Pri príprave návrhov nariadenia MČ sa postupuje obdobným spôsobom ako pri príprave návrhov uznesení iných materiálov. Miestne zastupiteľstvo, starosta alebo miestna rada môžu stanoviť v jednotlivých prípadoch odlišný postup. Formálna stránka nariadenia musí zodpovedať vzoru uvedeného v prílohe č.2.

Článok 5a
Konflikt záujmov

/1/ Pri výkone svojej funkcie rozhoduje volený poslanec vždy so zreteľom na verejný záujem. Získané informácie nevyužíva na získanie priameho či nepriameho osobného prospechu  alebo pre prospech iných jemu blízkých osôb, ani ich nezneužíva. Osobný záujem zahŕňa akúkoľvek výhodu pre jeho rodinu, jemu blízke osoby alebo fyzické a právnické osoby, s ktorým má obchodné alebo politické vzťahy.

/2/ Ak má volený predstaviteľ priamy alebo nepriamy  osobný záujem vo veciach, ktoré sú predmetom rokovanie miestneho zastupiteľstva, oznámi túto skutočnosť na rokovaní MZ, resp. Komisii na ochranu verejného záujmu pri výkone funkcií verejných funkcionárov MZ. Volený predstaviteľ sa zaväzuje spraviť všetko pre elimináciu konfliktu záujmov najmä pri nakladaní s majetkom MČ a hospodárení s verejnými finančnými prostriedkami.

Čl. 6
Postup prijímania uznesení miestneho zastupiteľstva
a všeobecne záväzných nariadení mestskej časti

/1/ Návrh na uznesenie miestneho zastupiteľstva predkladá návrhová komisia, pričom vychádza z návrhov predkladateľa materiálu, poslancov a starostu. V prípade potreby si návrhová komisia môže vyhradiť nevyhnutne potrebný čas na formálnu úpravu návrhu.

Uznesenie musí mať aspoň jednu z uvedených častí:
a/ časť schvaľovaciu (napr. schvaľuje, neschvaľuje, prijíma, neprijíma, berie na vedomie, súhlasí, nesúhlasí, upozorňuje, vyslovuje spokojnosť alebo nespokojnosť),
b/ časť ukladaciu (napr. ukladá, žiada),
c/ časť odporúčaciu (napr. odporúča, dáva do pozornosti, dáva na vedomie).

O predloženom návrhu dáva hlasovať predsedajúci.

/2/ Návrh na voľbu funkcionárov patriacich do pôsobnosti MZ, ako aj návrh na ich odvolanie predkladá mandátová komisia. Jej pôsobnosť patrí aj v prípadoch tajného hlasovania. 

/3/   V prípadoch, kde volený alebo vymenovaný funkcionár požiada o uvoľnenie z funkcie alebo sa tejto funkcie vzdá, miestne zastupiteľstvo príjme uznesenie formou:
a/ menovaného uvoľňuje z funkcie na jeho vlastnú žiadosť,
b/ berie na vedomie vzdanie sa funkcie menovaného.

/4/ Ak povaha uznesenia alebo iné skutočnosti vyžadujú aby miestne zastupiteľstvo osobitne hlasovalo o jednotlivých bodoch navrhovaného uznesenia, poradie určí predsedajúci. Ak sa   k návrhu uznesenia predložili pozmeňovacie návrhy alebo doplnky, hlasuje sa najprv o nich v poradí, v akom boli predložené. Ak je prijatý pozmeňovací návrh, ktorý vylučuje ďalšie, o ďalších sa už nehlasuje. Pozmeňujúce návrhy treba v písomnej forme predložiť návrhovej komisii vždy pred hlasovaním.

/5/ V prípade, že predložený návrh uznesenia je vo viacerých významových variantoch, hlasuje miestne zastupiteľstvo o variantoch v poradí odporúčanom návrhovou komisiou. Schválením jedného variantu sa ostatné považujú za neprijaté. Ak nebol prijatý ani jeden  z navrhovaných variantov, má sa za to, že návrh uznesenia prijatý nebol.

/6/ Ak miestne zastupiteľstvo neprijme uznesenie predložené návrhovou komisiou podľa predchádzajúceho odseku, návrhová komisia
a/ konštatuje, že k prerokúvanému materiálu nebolo prijaté žiadne uznesenie a rokovanie  k príslušnej veci sa považuje za skončené,
b/ alebo môže požiadať miestne zastupiteľstvo o prerušenie zasadnutia a navrhnúť dohodovacie konanie predsedov poslaneckých klubov. O tomto návrhu hlasuje miestne zastupiteľstvo. Ak s návrhom
ba/  nesúhlasí, považuje sa rokovanie k príslušnej veci za skončené,
bb/ súhlasí, návrhová komisia po dohodovacom konaní oboznámi miestne zastupiteľstvo s návrhom na riešenie, prípadne na nové uznesenie. Ak ani po opätovnom hlasovaní uznesenie nebolo prijaté, považuje sa rokovanie k príslušnej veci za skončené. O materiály sa môže rokovať až na nasledujúcom miestnom zastupiteľstve.

/7/ Miestne zastupiteľstvo o prijatí uznesenia hlasuje. Spôsobilé rokovať a uznášať sa je vtedy, ak je prítomná nadpolovičná väčšina všetkých poslancov. Predsedajúci môže nechať pred hlasovaním zistiť počet prítomných poslancov. Návrhová komisia pred každým hlasovaním presne formuluje znenie jednotlivých návrhov uznesenia.

/8/ Predsedajúci dá o návrhu uznesenia hlasovať. Hlasovanie nesmie byť prerušené. Počas hlasovania nemôže predsedajúci udeliť slovo a žiadny poslanec na rokovaní prítomný nesmie opustiť zasadaciu miestnosť.

/9/ Forma hlasovania môže byť úplná alebo skrátená. O skrátenej forme hlasovania na návrh predsedajúceho alebo poslancov rozhodne miestne zastupiteľstvo. Pri úplnej forme hlasovania predsedajúci vyzve poslancov, aby hlasovali "za", "proti" a "kto sa zdržal hlasovania". Pri skrátenom hlasovaní sa hlasuje len na výzvu " kto je za".

/10/ Hlasuje sa verejne prostredníctvom elektronického hlasovacieho zariadenia resp. zdvihnutím farebne označeného hlasovacieho terčíka, alebo v prípadoch určených miestnym zastupiteľstvom ako tajné, hlasovacími lístkami. Uznesenie miestneho zastupiteľstva je prijaté ak zaň hlasuje nadpolovičná väčšina prítomných poslancov. Uznesenie o schválení koncesnej zmluvy, prevodu majetku obce z dôvodu osobitného zreteľa je platné ak zaň hlasuje trojpätinová väčšina všetkých poslancov. Nariadenie je prijaté ak zaň hlasuje trojpätinová väčšina prítomných poslancov. V prípadoch ustanovených v § 13a ods. 4 a v § 18a ods. 10 zákona o obecnom zriadení je uznesenie prijaté, ak zaň hlasuje nadpolovičná väčšina všetkých poslancov. V prípadoch ustanovených v § 13 ods. 8 o obecnom zriadení je uznesenie prijaté, ak zaň hlasuje trojpätinová  väčšina všetkých poslancov. 

/11/ Pri každom verejnom hlasovaní má poslanec právo žiadať, aby záznam zastupiteľstva obsahoval menovitý zoznam poslancov  hlasujúcich za návrh, proti návrhu a tých, ktorí sa zdržali hlasovania. Žiadosti o menovité hlasovanie musí byť vyhovené. Pri všetkých personálnych návrhoch sa uznesenia schvaľujú verejným hlasovaním.

/12/ Tajné hlasovanie sa spravidla môže uskutočniť v prípadoch odvolania
a/ zástupcu starostu,
b/ predsedov komisií miestneho zastupiteľstva,
c/ miestneho kontrolóra,
d/ riaditeľa organizácie zriadenej miestnym zastupiteľstvom,
e/ v ďalších závažných prípadoch.

O tom, že sa v niektorom z týchto prípadov bude hlasovať tajne, rozhodne miestne zastupiteľstvo hlasovaním.

/13/ Tajné hlasovanie sa vykonáva hlasovacím lístkom, na ktorom sa uvedie priezvisko a meno navrhovaného,  prípadne  viacerých  navrhovaných,  označených  poradovým  číslom. Hlasovanie sa 
uskutoční tak, že hlasujúci na hlasovacom lístku zakrúžkuje meno alebo poradové číslo kandidáta, ktorému dáva hlas. Hlasovací lístok upravený iným spôsobom, alebo neupravený je neplatný. Hlasovací lístok vloží do pripravenej urny.

/14/ Tajné hlasovanie je platné, ak sa hlasovania zúčastnila nadpolovičná väčšina všetkých poslancov. Návrh je schválený ak s ním súhlasila nadpolovičná väčšina prítomných poslancov, pri nariadení trojpätinová väčšina prítomných poslancov. V prípadoch stanovených v § 13a ods. 4 zákona o obecnom zriadení je uznesenie prijaté ak zaň hlasuje nadpolovičná väčšina všetkých poslancov. Výsledok hlasovania vyhlási predseda mandátovej komisie. Ak ani jeden z navrhovaných nebol zvolený alebo vymenovaný, hlasovanie sa preruší a zástupcovia poslaneckých klubov dohodnú sa o novom hlasovaní. Ak ani po opätovnom hlasovaní sa nedosiahne zvolenie alebo vymenovanie, predloží sa na ďalšie zasadnutie miestneho zastupiteľstva iný návrh. 

/15/ O výsledku tajného hlasovania vyhotoví komisia zápisnicu, ktorú podpíšu všetci jej členovia.

/16/ Uznesenia miestneho zastupiteľstva podpisujú starosta, prednosta, predseda návrhovej komisie a určení overovatelia. Opravu chýb vo vydanom uznesení vykonajú overovatelia. Nariadenie MČ podpisuje starosta. 

/17/ Uznesenia miestneho zastupiteľstva v prípadoch stanovených osobitnými predpismi, prípadne rozhodnutiami miestneho zastupiteľstva a nariadenia MČ sa zverejnia na úradných tabuliach a internetovej stránke MČ.

/18/ Uznesenia miestneho zastupiteľstva sa zasielajú do 7 dní po skončení zasadnutia:
a/ starostovi,
b/ poslancom miestneho zastupiteľstva,
c/ miestnemu kontrolórovi,
d/ prednostovi,
e/ okresnému prokurátorovi,
f/ riaditeľom organizácií zriadených miestnym zastupiteľstvom,
g/ poradcom starostu,
h/ vedúcim oddelení.

Čl. 7
Kontrola plnenia uznesení miestneho zastupiteľstva
a všeobecne záväzných nariadení mestskej časti

/1/ Miestna rada rozpracúva, zabezpečuje a kontroluje plnenie úloh vyplývajúcich z uznesení miestneho zastupiteľstva a to v úzkej súčinnosti so starostom, zástupcami  starostu,  miestnym kontrolórom a 

prednostom. Prednosta o plnení uznesení predkladá miestnemu zastupiteľstvu správu, prípadne návrhy na ich ďalšie sledovanie, respektíve vypustenie zo sledovania. K správe prikladá stanovisko miestneho kontrolóra. Riaditelia organizácií zriadených miestnym zastupiteľstvom predkladajú prednostovi do 5 dní po uplynutí termínu písomné vyhodnotenie plnenia uznesení miestneho zastupiteľstva.

/2/ Miestny úrad vytvára podmienky na realizáciu úloh stanovených uzneseniami miestneho zastupiteľstva a vykonáva nariadenia MČ.

/3/ Na vykonávaní nariadení sa spolu s inými orgánmi podieľa aj Okrsková stanica mestskej polície Bratislava-Nové Mesto.

Čl. 8
Interpelácie poslancov

/1/ Poslanci majú právo interpelovať starostu a členov miestnej rady vo veciach týkajúcich sa výkonu ich práce.

/2/ Poslanci majú právo požadovať od prednostu miestneho úradu, miestneho kontrolóra, riaditeľov organizácií zriadených miestnym zastupiteľstvom a veliteľa Okresnej stanice mestskej polície Bratislava-Nové Mesto vysvetlenie vo veciach týkajúcich sa ich práce.

/3/ Poslanci majú právo požadovať vysvetlenie od zástupcov štátnych orgánov vo veciach potrebných pre riadny výkon poslaneckej funkcie.

/4/ Na interpelácie a požiadavky o vysvetlenie sa môže odpovedať ihneď. V prípade, že obsah vznesenej interpelácie, prípadne požiadavky o vysvetlenie vyžaduje, aby záležitosť bola prešetrená alebo je nutné vykonať iné opatrenia alebo ak vysvetlenie nie je postačujúce, musí sa poslancovi odpovedať najneskoršie do 30 dní po rokovaní miestneho zastupiteľstva. Ostatných poslancov treba o odpovedi informovať na najbližšom zasadnutí miestneho zastupiteľstva. Interpelácie a odpovede na ne sú evidované na oddelení organizačnom  a evidencie obyvateľov.

Čl. 9
Organizačno-technické zabezpečenie rokovaní
miestneho zastupiteľstva

/1/ Z rokovania miestneho zastupiteľstva sa vyhotoví zvukový záznam a jeho doslovný písomný záznam v troch vyhotoveniach. Písomný záznam podpisuje starosta, prednosta  a overovatelia. Zmeny v písomnom zázname sa uskutočňujú podľa zvukového záznamu.

/2/ Všetky materiály z rokovaní miestneho zastupiteľstva sa archivujú v ústrednej spisovni miestneho úradu počas 10 rokov. Materiály bežného roka sa uschovávajú na oddelení organizačnom a evidencie obyvateľov. Osoby manipulujúce s materiálmi v bežnom roku a v archíve musia byť evidované. Nahliadnuť do záznamu alebo vypočuť záznam majú právo všetci účastníci zasadnutia. Oddelenie organizačné a evidencie obyvateľov na požiadanie poslanca MZ dá k dispozícii záznam (zvukový záznam, doslovný písomný záznam) z rokovania miestneho zastupiteľstva. 

/3/ Miestny úrad zabezpečuje rokovania miestneho zastupiteľstva organizačno-technicky, prostredníctvom prednostu, oddelenia organizačného a evidencie obyvateľov a oddelenia vnútornej správy.

/4/ V prípade, že obsah vznesenej interpelácie, prípadne požiadavky o vysvetlenie vyžaduje, aby záležitosť bola prešetrená, alebo je nutné vykonať iné opatrenia, alebo ak vysvetlenie nie je postačujúce, musí sa poslancovi odpoveď poskytnúť najneskoršie 30 dní po rokovaní zastupiteľstva.

Čl. 10
Záverečné  ustanovenia

/1/ Zrušuje sa Rokovací poriadok miestneho zastupiteľstva MČ zo dňa 7.1.2003 v znení dodatku zo dňa 6.2.2007.

/2/Rokovací poriadok miestneho zastupiteľstva MČ schválilo miestne zastupiteľstvo uznesením miestneho zastupiteľstva č.23/09 zo  dňa 22. 6. 2010 a účinnosť nadobudol dňom jeho schválenia.

/3/ Dodatok č. 3 Rokovacieho poriadku miestneho zastupiteľstva bol schválený Miestnym zastupiteľstvom mestskej časti Bratislava-Nové Mesto dňa ….. uznesením …...

Prílohy: Príloha č. 1 - Vzor materiálu na rokovanie miestneho zastupiteľstva
              Príloha č. 2 - Vzor všeobecne záväzného nariadenia

							Mgr. Rudolf  K u s ý
							           starosta

Bratislava ………

                                                                                                        Príloha č. 1
								               Rokovacieho poriadku MZ

V Z O R
Mestská časť Bratislava-Nové Mesto

Materiál na rokovanie
miestneho zastupiteľstva
dňa

N á v r h
na prenájom nebytových priestorov v správe Bytofondu-Nové Mesto

Predkladá:							Materiál obsahuje:
Ing. Anton Pristaš
zástupca starostu						1. Návrh uznesenia
								2. Dôvodovú správu
								3. Text materiálu
								4. Ďalšie materiály, resp. prílohy

Spracovateľ:							Stanovisko právnej
Ing. Bartolomej Zlatý						skupiny:
námestník riaditeľa						(uvedie sa alternatívne)
BYTOFOND-u Nové Mesto					- súhlasné	
								- nesúhlasné
								- nie je potreba  právneho posúdenia
 								- podpis vedúceho právnej skupiny							
Na rokovanie prizvať:	
1. riaditeľa BYTOFOND
2. ved. odd. podnikateľských aktivít MÚ

Január 2013

K prílohe č. 1
								Rokovacieho poriadku MZ
V Z O R
Mestská časť Bratislava-Nové Mesto

Informácia na zasadnutie
miestneho zastupiteľstva (miestnej rady)
dňa

Informácia
o investičnej činnosti za rok …..

Vypracoval:								Informácia obsahuje:
vedúci oddelenia
									1. Základný materiál
									2. Prílohy
.
.
.
.
.

Január 201.

Príloha č. 2
								Rokovacieho poriadku MZ

V Z O R
Mestská časť Bratislava-Nové Mesto
Všeobecne záväzné nariadenie
mestskej časti Bratislava-Nové Mesto
č. .........../1999
zo dňa ...........
 o ........(o čom)

	Miestne zastupiteľstvo mestskej časti Bratislava-Nové Mesto podľa § 15 zákona č. 377/1990 Zb. o hlavnom meste Slovenskej republiky Bratislave v znení neskorších predpisov a ............. (vymenovať ďalšie zákonné ustanovenia podľa ktorých sa VZN prijíma) sa uznieslo na tomto Všeobecne záväznom nariadení o .............

§ 1
Úvodné ustanovenie
(v ňom uviesť zámer a účel vydania VZN)

§ 2
(a ďalšie)

(v ďalších ustanoveniach zvýrazniť obsahovú stránku VZN vrátane sankcií. VZN môže obsahovať i spoločné ustanovenia, ako aj záverečné ustanovenia).

P o z n á m k a:
Označovanie jednotlivých ustanovení sa označuje výlučne § (nie článkami), odsekmi napr. /2/ a písm. napr. d/.

§ 3
Záverečné ustanovenia

/1/ Všeobecne záväzné nariadenie bolo schválené Miestnym zastupiteľstvom mestskej časti Bratislava-Nové Mesto dňa ........ uznesením číslo .......

/2/ Zmeny alebo doplnky možno urobiť len Všeobecne záväzným nariadením.

/3/ Účinnosť nadobúda pätnástym dňom po jeho zverejnení na úradnej tabuli (alebo na neskôr určený dátum).

							     Mgr. Rudolf Kusý
							   starosta mestskej časti
							   Bratislava-Nové Mesto